pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-บัญชีกลางเผย 8 เดือน เบิกจ่ายเงินแล้วกว่า 66.52%
วันพฤหัสบดีที่ 8 มิถุนายน 2560
บัญชีกลางเผย 8 เดือน เบิกจ่ายเงินแล้วกว่า 66.52%
กรมบัญชีกลาง เผย 8 เดือนแรก ของปีงบประมาณ 2560 เบิกจ่ายงบประมาณภาพรวมปี 2560 ได้ 66.52% สูงกว่าเป้าหมาย 1.47%
นางสาวอรนุช ไวนุสิทธิ์ ที่ปรึกษาด้านพัฒนาระบบการเงินการคลัง ในฐานะโฆษกกรมบัญชีกลาง เปิดเผยการเบิกจ่ายงบประมาณรายจ่ายประจําปี 2560 ในช่วง 8 เดือน ตั้งแต่เดือนตุลาคม 2559 ถึงสิ้นเดือนพฤษภาคม 2560 ว่าผลการเบิกจ่ายงบประมาณภาพรวมเบิกได้จํานวน 1,817,995 ล้านบาท ของวงเงินงบประมาณ 2,733,000 ล้านบาท หรือคิดเป็นร้อยละ 66.52 ซึ่งสูงกว่าเป้าหมายร้อยละ 1.47 (เป้าหมายร้อยละ 65.05) โดยเป็นการเบิกจ่ายรายจ่ายประจํา จํานวน 1,574,935 ล้านบาท ของวงเงินงบประมาณ 2,184,128 ล้านบาท หรือคิดเป็นร้อยละ 72.11 สูงกว่าเป้าหมายร้อยละ 4.42 (เป้าหมายร้อยละ 67.69) ขณะที่เบิกจ่ายรายจ่ายลงทุน (กรณีไม่รวมงบกลาง) ได้จํานวน 242,449 ล้านบาท ของวงเงินงบประมาณ 464,226 ล้านบาท หรือคิดเป็นร้อยละ 52.23 และสูงกว่าช่วงเดียวกันของปีก่อนร้อยละ 3.10 (ปีก่อนเบิกจ่ายได้ร้อยละ 49.13) ซึ่งรายจ่ายลงทุนมีการก่อหนี้ได้แล้วจํานวน 371,270 ล้านบาท หรือคิดเป็นร้อยละ 79.98
โฆษกกรมบัญชีกลาง กล่าวต่อว่า เงินงบประมาณที่กันไว้เบิกเหลื่อมปี มีการก่อหนี้แล้วจํานวนทั้งสิ้น 235,317 ล้านบาท หรือคิดเป็นร้อยละ 85.21 และเบิกจ่ายได้จํานวน 167,710 ล้านบาท ของวงเงินงบประมาณ 276,174 ล้านบาท หรือคิดเป็นร้อยละ 60.73 ในส่วนของงบประมาณรายจ่ายเพิ่มเติมประจําปี 2560 เบิกจ่ายได้จํานวน 46,914 ล้านบาท ของวงเงินงบประมาณ 190,000 ล้านบาท หรือคิดเป็นร้อยละ 24.69
ขณะที่มาตรการกระตุ้นการลงทุนขนาดเล็กทั่วประเทศ เบิกจ่ายแล้วจํานวน 45,445 ล้านบาท ของวงเงิน 52,993 ล้านบาท หรือคิดเป็นร้อยละ 85.76 โดยแบ่งเป็น มาตรการกระตุ้นการลงทุนขนาดเล็กทั่วประเทศจากงบกลางปี 2559 วงเงิน 23,000 ล้านบาท เบิกจ่ายแล้วจํานวน 19,592 ล้านบาท ของวงเงินที่ได้รับจัดสรร 21,711 ล้านบาท หรือคิดเป็นร้อยละ 90.24 ซึ่งก่อหนี้แล้วจํานวนทั้งสิ้น 20,680 ล้านบาท หรือคิดเป็นร้อยละ 95.25 และผลการเบิกจ่ายโครงการลงทุนที่มีวงเงินไม่เกิน 2 ล้านบาท ของงบประมาณประจําปี 2560 เบิกได้จํานวน 25,853 ล้านบาท ของวงเงินที่ได้รับจัดสรร 31,282 ล้านบาท หรือคิดเป็นร้อยละ 82.64 ซึ่งมีการก่อหนี้แล้ว จํานวน 28,630 ล้านบาท หรือคิดเป็นร้อยละ 91.52
โฆษกกรมบัญชีกลาง กล่าวในตอนท้ายว่า การเบิกจ่ายเงินงบประมาณในปีนี้ ในช่วง 8 เดือนที่ผ่านมา เบิกจ่ายได้เกินเป้าหมาย ถือเป็นส่วนสําคัญที่ทําให้มีเงินหมุนเวียนในระบบ ทั้งยังผลักดันให้เศรษฐกิจภายในประเทศขยายตัวเพิ่มมากขึ้น
รัฐบาลไทย-ข่าวทำเนียบรัฐบาล-กสร. เผยผลสอบนายจ้างเครนถล่ม พบผิดกฎหมายความปลอดภัย
วันพฤหัสบดีที่ 28 พฤศจิกายน 2562
กสร. เผยผลสอบนายจ้างเครนถล่ม พบผิดกฎหมายความปลอดภัย
​กรมสวัสดิการและคุ้มครองแรงงาน เผยผลสอบข้อเท็จจริงนายจ้างก่อสร้างเครนถล่มย่านป้อมปราบศัตรูพ่าย พบไม่ปฏิบัติตามกฎหมายความปลอดภัย เตรียมส่งหลักฐานดําเนินคดี พร้อมสั่งเจ้าหน้าที่ปูพรมตรวจกิจการก่อสร้างป้องกันไม่ให้เกิดเหตุซ้ํา
นายอภิญญา สุจริตตานันท์ อธิบดีกรมสวัสดิการและคุ้มครองแรงงาน เปิดเผยถึงความคืบหน้าเหตุเครนก่อสร้างย่านป้อมปราบศัตรูพ่ายถล่มจนเป็นเหตุให้ลูกจ้างได้รับบาดเจ็บว่า จากการสอบข้อเท็จจริงบริษัท ปิยะวัฒน์คอนสตรัคชั่น จํากัด ซึ่งเป็นผู้รับเหมา พบว่า ปฏิบัติไม่ถูกต้องตามพระราชบัญญัติความปลอดภัย อาชีวอนามัย และสภาพแวดล้อมในการทํางาน พ.ศ. 2554 มาตรา 14 คือไม่ได้จัดทําและแจกคู่มือปฏิบัติงานให้ลูกจ้างทุกคนก่อนที่จะเข้าทํางาน เปลี่ยนงาน หรือเปลี่ยนสถานที่ทํางาน และมาตรา 16 ไม่ได้จัดให้ลูกจ้างได้รับการฝึกอบรมความปลอดภัย อาชีวอนามัย และสภาพแวดล้อมในการทํางาน ซึ่งความผิดดังกล่าวจะมีโทษปรับไม่เกิน 50,000 บาท ถึงปรับไม่เกิน 2 แสนบาท จําคุกไม่เกิน 6 เดือน หรือทั้งจําทั้งปรับ ทั้งนี้ ขึ้นอยู่กับฐานความผิดนั้น ๆ ซึ่งขณะนี้อยู่ระหว่างการเตรียมพยานหลักฐานเพื่อแจ้งความดําเนินคดีกับนายจ้างตามอํานาจหน้าที่ต่อไป
นายอภิญญา กล่าวต่อว่า เพื่อป้องกันการสูญเสียที่อาจเกิดขึ้นทั้งร่างกายและทรัพย์สิน และป้องกันประสบอันตรายจากการทํางานได้สั่งการให้พนักงานตรวจความปลอดภัยเข้าไปตรวจสอบสถานประกอบกิจการที่มีความเสี่ยงโดยเฉพาะในสถานที่ก่อสร้างที่มีการใช้เครนหรือนั่งร้าน รวมทั้งประสานความร่วมมือกับเจ้าหน้าที่ความปลอดภัยในการทํางาน (จป.) คณะกรรมการความปลอดภัย อาชีวอนามัย และสภาพแวดล้อมในการทํางานเพื่อให้มีการปกิบัติตามกฎหมายเกี่ยวกับความปลอดภัยในการทํางานอย่างเคร่งครัด
รัฐบาลไทย-ข่าวทำเนียบรัฐบาล-ผลวิจัยชี้ น้ำเกลือ-ผงฟู ช่วยลดอาการช่องปากอักเสบในผู้ป่วยเคมีบำบัด
วันเสาร์ที่ 29 กันยายน 2561
ผลวิจัยชี้ น้ําเกลือ-ผงฟู ช่วยลดอาการช่องปากอักเสบในผู้ป่วยเคมีบําบัด
ผลการวิจัยสูตรน้ํายาบ้วนปากของโรงพยาบาลน่านพบว่า น้ํายาบ้วนปากสูตรน้ําเกลือผสมผงฟูช่วยลดความรุนแรงของภาวะเยื่อบุช่องปากอักเสบในผู้ป่วยที่ได้รับเคมีบําบัด ทําเองได้ง่าย ราคาประหยัด
ภญ.ปนัฐดา กันทาเศษ เภสัชกรปฏิบัติการ หนึ่งในทีมวิจัยจากโรงพยาบาลน่าน ได้นําเสนอผลงานวิจัยน้ํายาบ้วนปาก 3 สูตร ต่อการเกิดภาวะเยื่อบุช่องปากอักเสบในผู้ป่วยมะเร็งที่ได้รับเคมีบําบัดในงานประชุมวิชาการกระทรวงสาธารณสุขประจําปี 2561 กล่าวว่า ทีมงานด้านเคมีบําบัด โรงพยาบาลน่านได้ทําการศึกษาและเปรียบเทียบประสิทธิภาพของน้ํายาบ้วนปาก 3 สูตร จากกลุ่มตัวอย่างที่เป็นผู้ป่วยที่รับเคมีบําบัดจํานวน 88 ราย พบว่า น้ํายาบ้วนปากสูตรผสมระหว่างน้ําเกลือและผงฟู มีประสิทธิภาพในการป้องกันการเกิดภาวะเยื่อบุช่องปากอักเสบดีที่สุด มากกว่าสูตรน้ําเกลือ หรือสูตรผงฟูเพียงอย่างเดียว เนื่องจากมีฤทธิ์เป็นด่างอ่อนช่วยลดความเป็นกรดและเพิ่มความชุ่มชื้นภายในปาก ลดความเสี่ยงในการเกิดภาวะแทรกซ้อนที่รุนแรง และการติดในเชื้อในช่องปากผู้ป่วยภูมิต่ํา (Neutropenia) จากการได้รับยาเคมีบําบัด
โดยน้ํายาบ้วนปากสูตรผสมระหว่างน้ําเกลือและผงฟู ตัวผู้ป่วยเองหรือญาติสามารถจัดซื้อและเตรียมได้โดยง่าย มีราคาประหยัด อัตราส่วนคือ น้ําต้มสุกที่เย็นแล้ว 240 ซีซี เกลือแกง 1 ช้อนชา ผงฟูสําหรับทําขนมหรือที่เรียกว่าเบคกิ้งโซดา (โซเดียมไบคาร์บอเนต) 1 ช้อนชา ใช้ครั้งละ 60 ซีซี กลั้วปากนาน 2-3 นาที แล้วบ้วนทิ้ง วันละ 4 ครั้ง หลังอาหาร เช้า กลางวัน เย็น ก่อนนอน ทําต่อเนื่อง 14 วัน โดยประสิทธิภาพของน้ํายาบ้วนปากชนิดนี้ไม่แตกต่างจากน้ํายาบ้วนปากสูตรผสมระหว่างลิโดเคน ไดเฟนไฮดรามีนและอลูมิเนียมไฮดรอกไซด์ และน้ํายาบ้วนปากคลอร์เฮกซิดีน ซึ่งไม่นิยมใช้ในประเทศไทยเนื่องจากการเตรียมที่ซับซ้อน ราคาค่อนข้างสูง และบางสูตรมีแอลกอฮอล์เป็นส่วนผสม
ทั้งนี้ ภาวะเยื่อบุช่องปากอักเสบ (Mucositis) มักเกิดได้บ่อยภายใน 1-2 สัปดาห์หลังจากได้รับเคมีบําบัด โดยผู้ป่วยจะมีอาการเจ็บปวดรับประทานอาหารได้ลดลง ส่งผลให้ได้รับอาหารไม่เพียงพอต่อความต้องการของร่างกายและอาจเป็นสาเหตุของการติดเชื้อได้ จึงจําเป็นต้องรักษาอนามัยในช่องปากอย่างถูกต้องสม่ําเสมอ
********************************** 29 กันยายน 2561
รัฐบาลไทย-ข่าวทำเนียบรัฐบาล-รองปลัดกระทรวงดิจิทัลฯ เป็นประธานเปิดการฝึกอบรมภาคีเครือข่ายเทคโนโลยีสารสนเทศและการสื่อสารในภาวะวิกฤต รุ่นที่ 4
วันพฤหัสบดีที่ 27 กันยายน 2561
รองปลัดกระทรวงดิจิทัลฯ เป็นประธานเปิดการฝึกอบรมภาคีเครือข่ายเทคโนโลยีสารสนเทศและการสื่อสารในภาวะวิกฤต รุ่นที่ 4
รองปลัดกระทรวงดิจิทัลฯ
นางอาทิตยา สุธาธรรม รองปลัดกระทรวงดิจิทัลเพื่อเศรษฐกิจและสังคม (ดีอี) เป็นประธานกล่าวเปิดการฝึกอบรมภาคีเครือข่ายเทคโนโลยีสารสนเทศและการสื่อสารในภาวะวิกฤตประจําปีงบประมาณ พ.ศ. 2561 รุ่นที่ 4 โดยศูนย์เทคโนโลยีสารสนเทศและการสื่อสาร สํานักงานปลัดกระทรวงดิจิทัลฯ จัดขึ้น เมื่อวันที่ 25 กันยายน 2561 ณ โรงแรมเซ็นทรา บายเซ็นทาราศูนย์ราชการและคอนเวนชั่นเซ็นเตอร์ แจ้งวัฒนะ เพื่อสร้างความรู้ความเข้าใจเกี่ยวกับนโยบายด้านต่างๆ ที่เกี่ยวกับความมั่นคง ที่งานด้านเทคโนโลยีสารสนเทศและการสื่อสารให้การสนับสนุน ทั้งนี้ ผู้เข้าร่วมการฝึกอบรมฯ จะได้เตรียมความพร้อมรองรับภัยทั้ง 3 ด้าน คือสาธารณภัย ภัยที่เกิดจากการสู้รบ วิกฤตการณ์ความมั่นคง ผ่านการผลักดันจากบุคลากรด้าน ICT ทั้งจากภาครัฐและเอกชนที่จะร่วมมือกันดําเนินการให้ภาคีเครือข่ายเทคโนโลยีสารสนเทศและการสื่อสารในภาวะวิกฤต เป็นเครือข่ายที่เข้มแข็ง สนับสนุนงานด้านความมั่นคงของชาติ เพื่อสร้างรากฐานในการบริหารจัดการภัยในภาวะวิกฤตได้อย่างเป็นระบบ ซึ่งเป็นผลให้ประชาชนได้รับบริการได้อย่างทันท่วงที ลดการสูญเสีย สร้างการมีส่วนร่วมระหว่างภาคส่วนต่างๆ อย่างยั่งยืนต่อไป
*************************************
รัฐบาลไทย-ข่าวทำเนียบรัฐบาล-ประกาศ เรื่อง การกำหนดอำนาจหน้าที่ของรัฐมนตรีตามกฎหมาย
วันพุธที่ 25 มีนาคม 2563
ประกาศ เรื่อง การกําหนดอํานาจหน้าที่ของรัฐมนตรีตามกฎหมาย
เป็นอํานาจหน้าที่ของนายกรัฐมนตร
รัฐบาลไทย-ข่าวทำเนียบรัฐบาล-วันสมเด็จพระมหาธีรราชเจ้า
วันศุกร์ที่ 25 พฤศจิกายน 2559
วันสมเด็จพระมหาธีรราชเจ้า
พล.อ.ดาว์พงษ์ รัตนสุวรรณ รัฐมนตรีว่าการกระทรวงศึกษาธิการ เป็นประธานพิธีถวายราชสดุดี และถวายบังคมพระราชานุสาวรีย์ พระบาทสมเด็จพระมงกุฎเกล้าเจ้าอยู่หัว เนื่องในวันสมเด็จพระมหาธีรราชเจ้า หรือวันคล้ายวันสวรรคตของพระบาทสมเด็จพระมงกุฎเกล้าเจ้าอยู่หัว
โดยมีผู้บริหารระดับสูง คณะกรรมการบริหารลูกเสือแห่งชาติ ผู้บังคับบัญชาลูกเสือข้าราชการและลูกเสือเนตรนารีจากหน่วยงานต่างๆ เข้าร่วมพิธี อาทินายการุณ สกุลประดิษฐ์ เลขาธิการคณะกรรมการการศึกษาขั้นพื้นฐาน, นายสุภัทร จําปาทองเลขาธิการคณะกรรมการการอุดมศึกษา, นายชัยยศ อิ่มสุวรรณ์ รองปลัดกระทรวงศึกษาธิการ (ในฐานะเลขาธิการสํานักงานลูกเสือแห่งชาติ), นายสมศักดิ์ ดลประสิทธิ์ รองเลขาธิการสภาการศึกษาเมื่อเช้าวันที่ 25 พฤศจิกายน 2559 ณ บริเวณสนามหญ้าหน้าอาคารราชวัลลภ
รมว.ศึกษาธิการ กล่าวว่า"วันสมเด็จพระมหาธีรราชเจ้า"วันคล้ายวันสวรรคตของพระบาทสมเด็จพระรามาธิบดีศรีสินทรมหาวชิราวุธ พระมงกุฎเกล้าเจ้าอยู่หัว พระผู้พระราชทานกําเนิดลูกเสือไทย ได้เวียนมาบรรจบครบรอบปีอีกวาระหนึ่ง
คณะลูกเสือไทยและบรรดาลูกเสือเนตรนารี ตลอดจนบุคลากรทางการลูกเสือทุกหมู่เหล่าล้วนสํานึกในพระมหากรุณาธิคุณ และพร้อมใจกันแสดงความกตัญญูกตเวที ด้วยการมาวางพวงมาลา ณ สถานที่อันศักดิ์สิทธิ์แห่งนี้ พร้อมประกอบพิธีถวายราชสดุดี และร่วมปฏิบัติกิจกรรมบําเพ็ญประโยชน์โดยพร้อมเพรียงกันทั่วราชอาณาจักร อันเป็นประเพณีของลูกเสือที่ปฏิบัติมาอย่างต่อเนื่องในวันสมเด็จพระมหาธีรราชเจ้า
ด้วยพระวิสัยทัศน์อันกว้างไกลของพระบาทสมเด็จพระมงกุฎเกล้าเจ้าอยู่หัวที่ทรงเล็งเห็นว่าประเทศชาติจะมีความมั่นคงได้นั้น จะต้องอาศัยกําลังกองทัพที่มีคุณภาพ และความรักชาติ ศาสนา พระมหากษัตริย์ของประชาชนจึงทรงตั้งกองเสือป่าและนําเยาวชนมาฝึกอบรมตามหลักวิชาการทหาร เพื่อเป็นกําลังสํารองในการป้องกันประเทศ
ต่อมาได้ทรงตั้งกองลูกเสือขึ้น เมื่อวันที่ 1 กรกฎาคม พ.ศ. 2454 และมีพระราชประสงค์ให้นํากิจการลูกเสือไปเผยแพร่ตามโรงเรียนต่างๆ ในทุกมณฑลของประเทศ เพื่อฝึกอบรมเด็กและเยาวชนของชาติให้เป็นพลเมืองดี เห็นแก่ประโยชน์ของประเทศชาติเป็นสําคัญ ดั่งพระราชดํารัสที่ว่า"ข้าไม่ต้องการตําราเรียนที่เดินได้ ที่ข้าอยากได้นั้น คือเยาวชนที่เป็นสุภาพบุรุษ ซื่อสัตย์ สุจริต มีอุปนิสัยใจคอดี"
ดังนั้น บรรดาลูกเสือในยุคต่อมาจึงมุ่งมั่นดําเนินตามแนวราโชบายจวบจนปัจจุบัน ซึ่งนับเป็นปีที่ 106 แล้ว
ผมจึงขอเชิญชวนท่านผู้มีเกียรติ และพี่น้องลูกเสือเนตรนารี ได้น้อมรําลึกถึงพระมหากรุณาธิคุณและพระราชปณิธานของผู้พระราชทานกําเนิดลูกเสือไทย ที่ได้ทรงมุ่งหมายให้ทุกท่านประพฤติชอบด้วยกาย วาจา และใจ ตามกฎของลูกเสือทั้ง 10 ข้อ และคติพจน์ของลูกเสือความว่า "เสียชีพอย่าเสียสัตย์"
ผมเชื่อมั่นว่าหากประพฤติปฏิบัติได้ดังนี้แล้ว จะเกิดผลดีต่อตนเอง สังคม ตลอดจนประเทศชาติอันเป็นที่รักยิ่งของเรา และหากดวงพระวิญญาณทรงทราบก็คงจะโสมนัสปิติยินดี ที่พระราชปณิธานของพระองค์ สําเร็จสมดังพระราชประสงค์ทุกประการ
ในโอกาสนี้ ผมขอให้ทุกท่านพร้อมกันสงบจิต เพื่อน้อมรําลึกถึงพระมหากรุณาธิคุณ และพระเกียรติคุณของพระบาทสมเด็จพระมงกุฎเกล้าเจ้าอยู่หัวโดยพร้อมเพรียงกัน
ภาพเพิ่มเติม:Facebookข่าวสํานักงานรัฐมนตรี
คําสัมภาษณ์เพิ่มเติม จะเผยแพร่พร้อมสื่อมวลชนในวันจันทร์นี้ (28 พ.ย.)
รัฐบาลไทย-ข่าวทำเนียบรัฐบาล-กสร. อนุมัติเงินกู้ 3 ล้าน ให้สหกรณ์ออมทรัพย์
วันพฤหัสบดีที่ 23 มกราคม 2563
กสร. อนุมัติเงินกู้ 3 ล้าน ให้สหกรณ์ออมทรัพย์
กรมสวัสดิการและคุ้มครองแรงงาน อนุมัติเงินกู้กองทุนเพื่อผู้ใช้แรงงาน 3 ล้านบาท ให้สหกรณ์ออมทรัพย์โรงแรมรอยัลออคิด เชอราตัน แก้ปัญหาหนี้นอกระบบให้ลูกจ้างสมาชิกสหกรณ์ 354 คน
นายอภิญญา สุจริตตานันท์ อธิบดีกรมสวัสดิการและคุ้มครองแรงงาน (กสร.) เปิดเผยว่า คณะอนุกรรมการพิจารณาเงินกู้กองทุนเพื่อผู้ใช้แรงงานได้มีมติอนุมัติเงินกู้กองทุนเพื่อผู้ใช้แรงงาน จํานวน 3 ล้านบาท ให้แก่สหกรณ์ออมทรัพย์โรงแรมรอยัลออคิด เชอราตัน จํากัด ตั้งอยู่เขตบางรัก กรุงเทพมหานคร โดยในวันนี้ (23 ม.ค. 63) ได้มอบเงินจํานวนดังกล่าวให้แก่สหกรณ์ออมทรัพย์โรงแรมรอยัลออคิด เชอราตัน จํากัด เพื่อนําไปเป็นทุนหมุนเวียนเสริมสภาพคล่องและเป็นสินเชื่อให้ลูกจ้างที่เป็นสมาชิกได้กู้ยืมเพื่อนําไปลดภาระหนี้สิน และค่าใช้จ่ายในครอบครัว ซึ่งคาดว่าจะเกิดประโยชน์แก่ลูกจ้างที่เป็นสมาชิกสหกรณ์ที่มีอยู่จํานวน 354 คน
นายอภิญญา กล่าวต่อไปว่า กองทุนเพื่อผู้ใช้แรงงาน มีวัตถุประสงค์หลักในการส่งเสริมการออมทรัพย์ และสนับสนุนการปลดเปลื้องหนี้นอกระบบของผู้ใช้แรงงาน โดยให้สหกรณ์ออมทรัพย์และสหกรณ์เครดิตยูเนี่ยนในสถานประกอบกิจการและรัฐวิสาหกิจกู้เงินในอัตราดอกเบี้ยต่ําและนําไปให้ลูกจ้างที่เป็นสมาชิกสหกรณ์กู้ต่ออีกทอดนึง เพื่อป้องกันแก้ไขปัญหาจากการกู้เงินจากแหล่งเงินกู้นอกระบบของลูกจ้าง และพัฒนาคุณภาพชีวิตลูกจ้างและครอบครัวให้ดียิ่งขึ้น หากสหกรณ์ออมทรัพย์ในสถานประกอบกิจการและรัฐวิสาหกิจใดสนใจกู้เงินกองทุนเพื่อผู้ใช้แรงงาน สามารถสอบถามข้อมูลเพิ่มเติมได้ที่ กองสวัสดิการแรงงาน กลุ่มงานกองทุนเพื่อผู้ใช้แรงงาน โทรศัพท์ 0 2248 6684 หรือ 0 2246 0383
รัฐบาลไทย-ข่าวทำเนียบรัฐบาล-หัวหน้าผู้แทนพิเศษของรัฐบาล ลงพื้นที่ขับเคลื่อนพัฒนาจังหวัดชายแดนใต้ กระตุ้นเศรษฐกิจ หมุนเวียนอย่างยั่งยืน เมื่อ ๑๒ มี.ค.๖๓
วันจันทร์ที่ 16 มีนาคม 2563
หัวหน้าผู้แทนพิเศษของรัฐบาล ลงพื้นที่ขับเคลื่อนพัฒนาจังหวัดชายแดนใต้ กระตุ้นเศรษฐกิจ หมุนเวียนอย่างยั่งยืน เมื่อ ๑๒ มี.ค.๖๓
พลเอก ชัยชาญ ช้างมงคล รัฐมนตรีช่วยว่าการกระทรวงกลาโหม และหัวหน้าผู้แทนพิเศษของรัฐบาล เป็นประธานการประชุมผู้แทนพิเศษของรัฐบาล และหัวหน้าส่วนราชการในพื้นที่จังหวัดชายแดนภาคใต้ ณ ห้องประชุมสํานักงานคณะกรรมการขับเคลื่อนการแก้ปัญหาจังหวัดชายแดนภาคใต้ส่วนหน
​​​​​​​​ เพื่อติดตามการดําเนินงานของหน่วยงานในพื้นที่ในการช่วยขับเคลื่อนแผนงานโครงการตามงบประมาณ ทั้งนี้ก่อนการประชุมนายกสมาคมเพื่อสันติภาพชายแดนใต้ (POSBO) ได้เข้าพบเพื่อหารือ จากนั้นได้เดินทางไปเป็นประธานในพิธีมอบถ้วยรางวัลแก่ผู้ชนะเลิศกีฬาสิงห์สัมพันธ์ ณ สนามกีฬา ชุมชนบ้านกิโลเมตรที่ ๓๘ และเป็นประธานในพิธีเปิดโครงการพื้นฟู และพัฒนาแหล่งท่องเที่ยวแห่งใหม่ ชุมชนท่องเที่ยวบ่อน้ําพุร้อนบ้านนากอ ตําบลอัยเยอร์เวง อําเภอเบตง จังหวัดยะลา เพื่อขับเคลื่อนและพัฒนาจังหวัดชายแดนภาคใต้ อย่างเป็นระบบครบวงจรผ่านโครงการเมืองต้นแบบ สามเหลี่ยมมั่นคง มั่งคั่ง ยังยืน
​ทั้งนี้ มติคณะรัฐมนตรีได้กําหนดให้อําเภอเบตง จังหวัดยะลา เป็นเมืองหลัก รองรับ การพัฒนาตามแนวทางเมืองเพื่อการพึ่งพาตนเองอย่างยั่งยืน ซึ่งได้ให้ความสําคัญกับการพัฒนาใน 3 ประเด็นหลัก ได้แก่ เป็นศูนย์กลางท่องเที่ยวแห่งใหม่ของจังหวัดชายภาคแดนใต้ รองรับกลุ่มนักท่องเที่ยวทั้งชาวไทยและประเทศเพื่อนบ้าน เบตง นอกจากจะเป็นแหล่งท่องเที่ยวที่สวยงามแล้ว ยังมีการผสมผสานทางวัฒนธรรมของประชาชนทั้งชาวไทยอิสลาม พุทธ จีน และชาติพันธุ์ดั้งเดิมอย่าง โอรังอัสรี ได้อย่างลงตัว อีกทั้ง อาหารการกินยังมีความโดดเด่นเป็นเอกลักษณ์เฉพาะพื้นที่ สําหรับความมั่นคงในมิติเพื่อรองรับการพัฒนา รัฐบาลได้ผลักดันให้เกิดความมั่นคงทางพลังงาน ความมั่นคงทางการคมนาคมขนส่ง ความมั่นคงทางสาธารณสุขเพื่อให้การพัฒนาเป็นไปโดยพร้อมกันทุกด้าน
​จากการรวบรวมข้อมูลประชาชนได้ร่วมกันเสนอให้รัฐบาล ผ่านศูนย์อํานวยการบริหาร จังหวัดชายแดนภาคใต้ เข้ามาพัฒนาศักยภาพความเป็นแหล่งท่องเที่ยว เพื่อดึงดูดนักท่องเที่ยว ที่ชอบธรรมชาติ เรียนรู้วิถีชีวิตและความเป็นอยู่ และมาเยี่ยมชมทะเลหมอกอัยเยอร์เวง อันจะนําไปสู่การกระตุ้นเศรษฐกิจ ให้เกิดการหมุนเวียนได้เป็นอย่างดี และที่สําคัญโครงการนี้เป็นการขับเคลื่อนด้วยพลังของเด็กและเยาวชนในพื้นที่ โดยเชื่อมโยงกับการทํางานภาครัฐหลายภาคส่วน เป็นการสร้างที่ทํากินอย่างยั่งยืนให้กับลูกหลาน มีรายได้ที่เพียงพอต่อการดํารงชีวิต ดูแลช่วยเหลือครอบครัวและชุมชน ต่อไปในอนาคต
รัฐบาลไทย-ข่าวทำเนียบรัฐบาล-ก.แรงงาน ประชุมเจ้าหน้าที่อาวุโสแรงงานอาเซียน ขับเคลื่อนระบบการจ้างงานที่มีคุณค่า
วันอังคารที่ 6 สิงหาคม 2562
ก.แรงงาน ประชุมเจ้าหน้าที่อาวุโสแรงงานอาเซียน ขับเคลื่อนระบบการจ้างงานที่มีคุณค่า
กระทรวงแรงงาน เป็นเจ้าภาพการประชุมคณะทํางานเจ้าหน้าที่อาวุโสแรงงานอาเซียน ครั้งที่ 12 และการประชุมระดับภูมิภาคอาเซียนเพื่อส่งเสริมการเปลี่ยนผ่านจากการจ้างงานนอกระบบไปสู่การจ้างงานในระบบ ระหว่างวันที่ 6 – 8 สิงหาคมนี้ ณ จังหวัดเชียงใหม่
กระทรวงแรงงาน เป็นเจ้าภาพการประชุมคณะทํางานเจ้าหน้าที่อาวุโสแรงงานอาเซียน ครั้งที่ 12 และการประชุมระดับภูมิภาคอาเซียนเพื่อส่งเสริมการเปลี่ยนผ่านจากการจ้างงานนอกระบบไปสู่การจ้างงานในระบบ ระหว่างวันที่ 6 – 8 สิงหาคมนี้ ณ จังหวัดเชียงใหม่ ขับเคลื่อนการดําเนินงานมิติด้านแรงงานสอดรับแผนงานรัฐมนตรีแรงงานอาเซียน สร้างการรับรู้การเปลี่ยนผ่านไปสู่ระบบการจ้างงานที่มีคุณค่า
เมื่อวันที่ 6 สิงหาคม 2562 นางพัฒนา พันธุฟัก ผู้ช่วยปลัดกระทรวงแรงงาน เป็นหัวหน้าคณะเข้าร่วมการประชุมคณะทํางานเจ้าหน้าที่อาวุโสแรงงานอาเซียน ครั้งที่ 12 และการประชุมระดับภูมิภาคอาเซียนเพื่อส่งเสริมการเปลี่ยนผ่านจากการจ้างงานนอกระบบไปสู่การจ้างงานในระบบ โดยมี นายศุภชัย เอี่ยมสุวรรณ ผู้ว่าราชการจังหวัดเชียงใหม่ กล่าวต้อนรับ ซึ่งจัดขึ้นระหว่างวันที่ 6 – 8 สิงหาคม 2562 ณ โรงแรม The Empress Premier อําเภอเมือง จังหวัดเชียงใหม่ การประชุมดังกล่าวเพื่อติดตามความคืบหน้าการดําเนินงานตามแผนงาน SLOM – WG ค.ศ.2016 -2020 หารือเพื่อเตรียมการจัดทําแผนงาน SLOM - WG ฉบับใหม่ ค.ศ.2021 – 2025 และหารือการดําเนินการในประเด็นคาบเกี่ยวกับสาขาความร่วมมืออื่น ๆ ตลอดจนภาคีภายนอก และแลกเปลี่ยนความเห็นเกี่ยวกับโครงการศึกษาวิจัยเพื่อส่งเสริมการเปลี่ยนผ่านจากการจ้างงานนอกระบบไปสู่การจ้างงานในระบบ
นางพัฒนาฯ กล่าวต่อว่า การประชุมในครั้งนี้มีหัวหน้าคณะผู้แทนระดับผู้อํานวยการสํานัก กอง และผู้แทน SLOM - WG จากประเทศสมาชิกอาเซียน สํานักเลขาธิการอาเซียน และองค์กรระหว่างประเทศเข้าร่วมทั้งสิ้น 70 คน มีประเด็นที่น่าสนใจ ได้แก่ การยกร่างแผนงาน SLOM - WG ฉบับใหม่ ค.ศ.2021 – 2025 การเร่งรัดการดําเนินการในมิติที่ยังไม่ได้ดําเนินการ การเตรียมการจัดการประชุม ASEAN Labour Inspection Conference และการประชุม ASEAN Regional Tripartite Social Dialogue Conference โดยผลที่ได้จากการประชุมจะทําให้เกิดการขับเคลื่อนการดําเนินงานในมิติด้านแรงงานเพื่อให้สอดรับกับแผนงานรัฐมนตรีแรงงานอาเซียน ค.ศ. 2016 – 2020 เป็นการแลกเปลี่ยนความเห็นเพื่อแสวงหาทิศทางการดําเนินงานของประเทศสมาชิกอาเซียนภายหลัง ค.ศ. 2021 ตลอดจนเกิดการสร้างความรับรู้เรื่องการเปลี่ยนผ่านการจ้างงานนอกระบบเป็นการจ้างงานในระบบอย่างเป็นธรรม เพื่อเข้าถึงงานที่มีคุณค่า
----------------------
กองเผยแพร่และประชาสัมพันธ์/
ชนินทร เพ็ชรทับ - ข่าว/
ปริยรณ พรหมสาขา ณ สกลนคร - ภาพ/
สํานักประสานความร่วมมือระหว่างประเทศ - ข้อมูล/
6 สิงหาคม 2562
รัฐบาลไทย-ข่าวทำเนียบรัฐบาล-กอช. เพิ่มสถาบันการเงินชุมชนเป็นหน่วยบริการ เน้นสะดวกในการเข้าถึง
วันจันทร์ที่ 22 พฤษภาคม 2560
กอช. เพิ่มสถาบันการเงินชุมชนเป็นหน่วยบริการ เน้นสะดวกในการเข้าถึง
กอช. จัดโครงการอบรมเชิงปฏิบัติการหลักสูตร “ระบบทะเบียนสมาชิกสําหรับเครือข่ายองค์กรการเงินชุมชน” เพื่อให้ความรู้เกี่ยวกับการใช้ระบบทะเบียนสมาชิก และสิทธิประโยชน์ที่จะได้รับตามกฎหมายของ กอช. แก่สถาบันการเงินชุมชนนําร่องกว่า 60 องค์กร
กองทุนการออมแห่งชาติ (กอช.) จัดโครงการอบรมเชิงปฏิบัติการหลักสูตร “ระบบทะเบียนสมาชิกสําหรับเครือข่ายองค์กรการเงินชุมชน” เพื่อให้ความรู้เกี่ยวกับการใช้ระบบทะเบียนสมาชิก และสิทธิประโยชน์ที่จะได้รับตามกฎหมายของ กอช. แก่สถาบันการเงินชุมชนนําร่องกว่า 60 องค์กร เตรียมความพร้อมให้สถาบันการเงินชุมชนเป็นเครือข่ายของ กอช. ในการบริการประชาชนในแต่ละพื้นที่ ให้ได้มีโอกาสเข้าถึงระบบการออมเพื่อการชราภาพในรูปแบบรัฐสวัสดิการ อันเป็นการสร้างความมั่นคงด้านเศรษฐกิจในระดับท้องถิ่น ณ ห้องประชุมรางทอง โรงแรมบางกอกพาเลส กรุงเทพฯ เมื่อเร็วๆ นี้
นายสมพร จิตเป็นธม เลขาธิการคณะกรรมการกองทุนการออมแห่งชาติ หรือ กอช. กล่าวว่า นอกจากธนาคารทั้ง 4 แห่ง (ธนาคารกรุงไทย ธนาคารออมสิน ธ.ก.ส. และ ธอส.) ขณะนี้ประชาชนสามารถเข้าใช้บริการ กอช. ผ่านทางสถาบันการเงินชุมชนใกล้บ้านได้อีกด้วย โดยสถาบันการเงินชุมชนจะทําหน้าที่เป็นตัวกลางในการอํานวยความสะดวกให้กับคนในพื้นที่ ทั้งการสมัครสมาชิกและการนําส่งเงินสะสม ซึ่งสถาบันการเงินชุมชนจะเป็นผู้รวบรวมข้อมูลการทําธุรกรรมต่างๆ และนําส่งให้กับ กอช. ผ่านทางธนาคารหน่วยรับสมัครอีกทอดหนึ่ง อย่างไรก็ดี ประชาชนสามารถตรวจสอบสิทธิการสมัครสมาชิกและสอบถามข้อมูลเบื้องต้นผ่านทางสถาบันการเงินชุมชนได้ ซึ่งเป็นการเพิ่มโอกาสในการเข้าถึงระบบการออมเพื่อการชราภาพในรูปแบบรัฐสวัสดิการและลดภาระด้านการเดินทางอีกด้วย
สถาบันการเงินชุมชนเป็นองค์กรการเงินภาคประชาชนที่อาศัยความสัมพันธ์และการมีส่วนร่วมภายในชุมชนเป็นเครื่องมือหลักในการบริหารจัดการด้านต่างๆ เพื่อสร้างสวัสดิการและการพึ่งพาตนเองของคนในชุมชน ดังนั้นการสร้างความเข้มแข็งแก่ชุมชน จึงควรมุ่งเน้นการสร้างเศรษฐกิจฐานรากให้แข็งแรง โดยเฉพาะในด้านการเป็นกลไกขับเคลื่อนเพื่อการแก้ปัญหาความยากจน และการมีหลักประกันขั้นพื้นฐานในการดํารงชีพยามชราภาพ รวมถึงการสนับสนุนการมีส่วนร่วมของสมาชิกในชุมชน เพื่อความต่อเนื่องและการพึ่งพาตนเองของชุมชนได้ในระยะยาว
สอบถามข้อมูลเกี่ยวกับกองทุนการออมแห่งชาติได้ที่ กอช. สายด่วนเงินออม 02-017-0789 ในวันและเวลาทําการ และติดต่อสมัครสมาชิกได้ที่ธนาคารกรุงไทย ธนาคารออมสิน ธ.ก.ส. และ ธอส. ทุกสาขาทั่วประเทศ ... “กอช. ออมสบาย ได้บํานาญ” www.nsf.or.th
ฝ่ายประชาสัมพันธ์และภาพลักษณ์องค์กร :
โทร. 02-017-0789 ต่อ 213, 224
Email : info@nsf.or.th
รัฐบาลไทย-ข่าวทำเนียบรัฐบาล-อกท. ภาคกลาง ครั้งที่ 41
วันพฤหัสบดีที่ 12 ธันวาคม 2562
อกท. ภาคกลาง ครั้งที่ 41
คุณหญิงกัลยา โสภณพานิช รัฐมนตรีช่วยว่าการกระทรวงศึกษาธิการ เป็นประธานเปิดการประชุมวิชาการองค์การเกษตรกรในอนาคตแห่งประเทศไทย ในพระราชูปถัมภ์สมเด็จพระเทพรัตนราชสุดาฯ สยามบรมราชกุมารี (อกท.) ภาคกลาง ครั้งที่ 41 ปีการศึกษา 2562
คุณหญิงกัลยา โสภณพานิช รัฐมนตรีช่วยว่าการกระทรวงศึกษาธิการ เป็นประธานเปิดการประชุมวิชาการองค์การเกษตรกรในอนาคตแห่งประเทศไทย ในพระราชูปถัมภ์สมเด็จพระเทพรัตนราชสุดาฯ สยามบรมราชกุมารี (อกท.) ภาคกลาง ครั้งที่ 41 ปีการศึกษา 2562 เมื่อเร็ว ๆ นี้ ณ วิทยาลัยเกษตรและเทคโนโลยีชลบุรี จังหวัดชลบุรี โดยมีนายเกียรติสยาม ลิ้มตระกูล ประธานกรรมการจัดการประชุมวิชาการ อกท. ภาคกลาง พร้อมด้วยผู้บริหารสถานศึกษา คณะกรรมการอํานวยการและสมาชิก อกท.ภาคกลาง ตลอดจนครู บุคลากร และนักเรียน นักศึกษา ให้การต้อนรับและเข้าร่วมงาน
รมช.ศึกษาธิการ กล่าวว่าการจัดการประชุมวิชาการ อกท. ภาคกลาง ครั้งที่ 41 ในวันนี้ มีความหมายอย่างยิ่งต่อประเทศ เพราะไทยเป็นประเทศที่มีพื้นฐานด้านเกษตรกรรม และพระมหากษัตริย์ไทย ตลอดจนพระบรมวงศานุวงศ์
ทรงสนพระทัยด้านการเกษตร ห่วงใยเกษตรกร และเรื่องที่ดินทํากิน ตลอดจนทรงรับ อกท.ไว้ในพระบรมราชูปถัมภ์ ดังนั้น เกษตรกรจึงเป็นอาชีพที่มีเกียรติ เป็นอาชีพพระราชทาน ที่สมาชิก อกท. ทุกคนควรภาคภูมิใจ มุ่งมั่นที่จะเป็นเกษตรกรที่มีคุณภาพ มีความรู้เป็นเลิศ พร้อมเป็นผู้นํา รองรับการเปลี่ยนแปลง และปรับใช้เทคโนโลยีในยุคดิจิทัลให้เกิดประโยชน์กับการทํามาหากิน เพื่อพลิกการเกษตรกรรมแบบดั่งเดิม สู่เกษตรกรสมัยใหม่ ยกระดับเกษตรกรเป็นผู้ประกอบการ ในขณะเดียวกัน ก็ต้องมีจิตสาธารณะ พยายามสืบสานอาชีพของคนไทยให้เป็นที่รู้จัก ช่วยเผยแพร่วิชาการเกษตรสู่สังคม ตลอดจนปฏิบัติตนเป็นต้นแบบที่ดีให้รุ่นน้องได้เดินตาม
"คติพจน์ของ อกท. ที่ว่า เราเรียนรู้ด้วยการฝึกหัด เราปฏิบัติเพื่อหวังทางศึกษา หาเลี้ยงชีพเพื่อชีวิตพัฒนา ใช้วิชาเพื่อบริการงานสังคม (Learning to do, Doing to learn, Earning to live, Living to serve) เป็นคติพจน์ที่ดี และใช้เป็นแนวทางในการเรียนและดํารงตนไปสู่เป้าหมาย "เกษตรกร" เพราะอาชีพเกษตรกรที่ดี มิเพียงมีความดีความเด่น หรือมีรายได้สูงเท่านั้น แต่สิ่งสําคัญที่สุด คือ การใช้วิชาเพื่อบริการงานสังคม มีจิตอาสา แก้ไขปัญหาในท้องถิ่น ชุมชน และสังคม จึงจะถือเป็นเกษตรกรที่มีสมบูรณ์และครบถ้วน" รมช.ศึกษาธิการ กล่าว
ทั้งนี้ รมช.ศึกษาธิการ ได้กล่าวขอบคุณคณะกรรมการจัดงาน หน่วยงานภาครัฐ ภาคเอกชน และภาคประชาชน ที่ให้ความร่วมมือสนับสนุนการจัดงาน "งานการประชุมวิชาการองค์การเกษตรกรในอนาคตแห่งประเทศไทย ในพระราชูปถัมภ์สมเด็จพระเทพรัตนราชสุดาฯ สยามบรมราชกุมารี ภาคกลาง ครั้งที่ 41 ปีการศึกษา 2562" ระหว่างวันที่ 2 - 6 ธันวาคม 2562 โดยภายในงานมีกิจกรรมที่น่าสนใจ อาทิ กิจกรรมวิชาการต่าง ๆ พร้อมคัดเลือกตัวแทนระดับภาค เข้าร่วมการแข่งขันทักษะในงานประชุมวิชาการ อกท.ระดับชาติ (วันที่ 17 - 21 กุมภาพันธ์ 2563 ณ วิทยาลัยเกษตรและเทคโนโลยีสุราษฎร์ธานี), กิจกรรมเชิดชูเกียรติสมาชิก, กิจกรรมเผยแพร่ผลงาน อกท., กิจกรรมอนุรักษ์ สืบสานศิลปวัฒนธรรม ประเพณี และภูมิปัญญาไทย เป็นต้น เพื่อเป็นแรงผลักดันในการสร้างคน สร้างเกษตรกรที่ดีให้กับประเทศ และให้ไทยเป็นแหล่งผลิตอาหารเลี้ยงมวลมนุษยชาติ ตลอดไป
นวรัตน์ รามสูต/ณรีรัตน์ บุญหลัง: สรุป
นวรัตน์ รามสูต: เรียบเรียง
ทิพย์สุดา ศรีษะแก้ว: ถ่ายภาพ
กลุ่มประชาสัมพันธ์ สร.ศธ.: รายงาน